寓汨羅芭蕉寺
作者：陸善經
朝代：唐

paragraphs: 寒泉瀉破青山腹，青山不改寒泉綠。
幽人一派泉石心，倚溪著此數椽屋。
窗外飄噴萬斛珠，枕邊玲瓏一片玉。
山間金龍嘯欲飛，澗底銀蟾清可掬。
敲磬愁驚曉鷺眠，停經坐看昏鴉浴。
香浮茗雪滋肺腑，響入松濤震崖谷。
清淨耳聆絕弦琴，廣長舌相無生曲。
客來坐此亦忘歸，溪南溪北千竿竹。
（同治《平江縣志》卷五四。
此首爲陶敏先生錄示）。